Man gee hom oor ná sersant se skietdood | Netwerk24
Man gee hom oor ná sersant se skietdood
25 Maart 2021 12:23
'n Man het hom Woensdagmiddag oorgegee aan die polisie nadat 'n polisiesersant vandeesweek in Alexandra, Johannesburg. doodgeskiet is.
Volgens kol. Brenda Muridili, die nasionale polisiewoordvoerder, het die 52-jarige man hom in die Johannesburg-polisiekantoor oorgegee.
Sers. Moshela Mokgoba is Dinsdagaand doodgeskiet nadat hy en 'n kollega 'n verdagte voertuig in Alexandra agternagesit het.
Muridili het voorheen aan Netwerk24 gesê Mokgoba en sy kollega het 'n Ford Ranger-bakkie agtervolg. Daar was 'n verkeersknoop en die polisielede het na die bakkie gestap. Skote is uit die voertuig gevuur en Mokgoba is noodlottig gewond.
"Die provinsie het onmiddellik die 72-uur-aktiveringsplan in werking gestel wat die nodige hulpbronne vir die ondersoek na die voorval mobiliseer."
Die man sal binnekort op aanklagte van moord, poging tot moord, die roof van 'n vuurwapen en die gebruik van 'n vuurwapen in 'n munisipale gebied in die hof verskyn.